CELEX: 52012JC0039
Language: lv
Date: 2012-12-21
Title: Kopīgs priekšlikums PADOMES LĒMUMS par kārtību, kādā Savienība īsteno solidaritātes klauzulu

|
			
		
		
		52012JC0039
		
			Kopīgs priekšlikums PADOMES LĒMUMS par kārtību, kādā Savienība īsteno solidaritātes klauzulu /* JOIN/2012/039 final - 2012/0370 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Līguma par Eiropas Savienības
darbību (LESD) 222. pantā ir iekļauts jauns noteikums par
,,solidaritātes klauzulu”. Saskaņā ar šo noteikumu
Savienībai un tās dalībvalstīm, ievērojot solidaritāti,
jādarbojas kopīgi, ja dalībvalsts ir teroristu uzbrukuma vai
arī dabas vai cilvēku izraisītas katastrofas upuris. Atbilstoši
222. panta 3. punkta pirmajam teikumam Komisijai un Augstajam
pārstāvim jāiesniedz kopīgs priekšlikums, uz kura pamata
Padomei jāpieņem lēmums par solidaritātes klauzulas
īstenošanas kārtību Savienībā. Par to
jāinformē Eiropas Parlaments.
Ņemot vērā Līguma
minētā panta plašo darbības jomu, solidaritātes klauzulas
īstenošanas kārtība attiecas uz daudzām politikas
jomām un instrumentiem. Tie ietver ES iekšējās drošības
stratēģiju[1],
Savienības Civilās aizsardzības mehānismu un civilās
aizsardzības finanšu instrumentu[2],
ES Solidaritātes fondu[3],
veselības aizsardzības iniciatīvu attiecībā uz
nopietniem pārrobežu veselības apdraudējumiem[4], krīzes reaģēšanas
un izvērtējuma struktūras Eiropas Ārējās
darbības dienestā (EĀDD), kā arī krīzes
situāciju koordinācijas mehānismus Padomē. Īstenošanas
kārtība atbilst arī Eiropas tiesiskuma telpas izveidei
Savienībā.
2.           APSPRIEŠANĀS AR
IEINTERESĒTAJĀM PERSONĀM REZULTĀTI
Dalībvalstis ir sniegušas
vērtīgu rakstveida ieguldījumu priekšlikuma sagatavošanā,
balstoties uz Komisijas un EĀDD kopīgi izstrādāto
jautājumu sarakstu. Dalībvalstu pārstāvjiem notika arī
diskusijas dažādās Padomes struktūrās, tostarp Politikas un
drošības komitejā, Pastāvīgajā komitejā
operatīvai sadarbībai iekšējās drošības
jautājumos, Koordinācijas komitejā policijas un tiesu
iestāžu sadarbībai krimināllietās un Militārajā
komitejā. 
Arī Eiropas Parlaments ir sniedzis
ļoti lietderīgu ieguldījumu, pieņemot rezolūciju ,,ES
savstarpējās aizsardzības un solidaritātes noteikumi –
politiskie un darbības aspekti”[5].
3.           PRIEKŠLIKUMA JURIDISKIE
ASPEKTI
Priekšlikuma
mērķis ir izpildīt 222. panta 3. punkta prasību,
saskaņā ar kuru Komisija un Augstais pārstāvis iesniedz
Padomei priekšlikumu par klauzulas īstenošanas kārtību
Savienībā. Priekšlikumā ir noteikta ģeogrāfiskā
darbības joma, aktivizēšanas mehānisms un reaģēšanas
kārtība Savienības līmenī. 
Saskaņā
ar 222. panta 2. punktu priekšlikumā ir ņemta
vērā koordinācijas kārtība Padomē, un tas atbilst
šai kārtībai (balstoties uz krīzes situāciju
koordinācijas mehānismiem).
Ņemot
vērā 222. panta 4. punktu, priekšlikumā ir
izstrādāti noteikumi, kas attiecas uz i) integrētu
Savienības līmeņa apdraudējuma un riska izvērtējumu,
kas ir pamats regulāram novērtējumam, ko veic Eiropadome, un
ii) sagatavotības pasākumiem, kurus Savienība un
dalībvalstis veic, balstoties uz Eiropadomes norādēm.
Klauzula attiecas uz katastrofām un
teroristu uzbrukumiem ES teritorijā neatkarīgi no tā, vai tie
notiek uz sauszemes, uz jūras vai gaisa telpā. To piemēro
neatkarīgi no tā, vai krīzes iemesls ir Eiropas
Savienībā vai ārpus tās. Klauzula attiecas arī uz
kuģiem (kas atrodas starptautiskajos ūdeņos) un
lidmašīnām (kas atrodas starptautiskajā gaisa telpā), vai
uz kritisko infrastruktūru (piemēram, naftas un gāzes ieguves
iekārtām atklātā jūrā), kas ir dalībvalsts
jurisdikcijā.
Klauzula attiecas uz visām ES
līmenī esošajām krīzes reaģēšanas
struktūrām. Ņemot vērā klauzulas iekšējo
ES dimensiju, vairums attiecīgo struktūru ir Komisijā (ECHO,
HOME, SANCO, TAXUD ģenerāldirektorāti
u. tml.) vai ES decentralizētajās aģentūrās (FRONTEX,
ECDC, EIROPOLS, EMSA, EFSA, EMA u. tml.). Eiropas
Ārējās darbības dienesta rīcībā ir
situācijas apzināšanas, izlūkošanas un militārās
kompetences struktūras[6],
kā arī delegāciju tīkls, kas var sniegt savu
ieguldījumu reaģēšanā uz apdraudējumiem vai
katastrofām dalībvalstu teritorijā vai krīzēm,
kurām ir ārēja dimensija. Koordinācija un
informācijas apmaiņa starp Komisiju, EĀDD un
attiecīgajām aģentūrām notiks sanāksmēs, ko
Komisija organizēs, lai sagatavotu ierosinātos reaģēšanas
pasākumus krīzes situācijās.
Solidaritātes klauzulas īstenošanas
kārtība neaizstāj nedz esošos instrumentus vai politikas
virzienus, nedz īpašās procedūras to aktivizēšanai. Īstenošanas
kārtība nodrošina vispārēju satvaru saistībā ar
ārkārtēju draudu vai postījumu situācijām, kas
pārsniedz skartās dalībvalsts/skarto dalībvalstu reaģēšanas
spējas. Lai uzlabotu efektivitāti un novērstu
struktūru un funkciju pārklāšanos, tiks izmantota tīkla
pieeja. Par konkrēto krīzi atbildīgais ES
reaģēšanas centrs (,,galvenais centrs”) attiecībās ar
dalībvalstīm pildīs mezgla un saskarnes funkcijas, un šo centru
atbalstīs pilns specializēto dienestu klāsts.
Priekšlikumā ir paredzēts, ka
Eiropas Savienībai jārīkojas tikai ārkārtas
apstākļos un pēc tās dalībvalsts politisko
iestāžu lūguma, kura uzskata, ka faktisks vai draudošs teroristu uzbrukums
vai dabas vai cilvēku izraisīta katastrofa pārsniedz tās
reaģēšanas spējas.
Skartā dalībvalsts var piemērot
solidaritātes klauzulu, un tai jānosūta savs lūgums
Komisijai un vienlaikus jāinformē Padomes prezidentvalsts.
Skartās dalībvalsts
kompetentajām iestādēm nekavējoties jāsazinās ar
Komisijas Ārkārtas reaģēšanas centru (ERC), kas
būs sākotnējais vienotais kontaktpunkts, kas darbojas
Savienības līmenī 24 stundas diennaktī.
Pēc solidaritātes klauzulas
piemērošanas pieprasīšanas Komisijai un Augstajam
pārstāvim, rīkojoties saskaņā ar šajā
lēmumā izklāstīto kārtību, jāveic šādi
pasākumi:
·              
vispirms jānosaka un jāmobilizē visi
Savienības instrumenti, kas var palīdzēt reaģēt uz
konkrēto krīzi. Tie aptver visus konkrētai nozarei
piemērotos, operatīvos vai politiskos instrumentus, kas ir to
kompetencē. Turklāt Komisijai un Augstajam pārstāvim
jānosaka Savienības aģentūru kompetencē esošie
instrumenti un resursi un jāierosina tos izmantot;
·              
pēc tam ciešā saziņā ar skarto
dalībvalsti jānovērtē, vai esošie instrumenti ir pietiekami
vai ir nepieciešams papildu atbalsts, ko vajadzības gadījumā
papildina finanšu palīdzība no ES Solidaritātes fonda;
·              
vajadzības gadījumā jāiesniedz
Padomei priekšlikumi attiecībā uz darbības lēmumiem par
esošo mehānismu pastiprināšanu, lēmumiem par dalībvalstu
veicamiem ārkārtas pasākumiem, kas nav paredzēti
saskaņā ar esošajiem instrumentiem; politikas koordināciju un
informācijas apmaiņu; operatīviem vai atbalsta pasākumiem,
kuru mērķis ir ātra dalībvalstu reaģēšana.
Ja ir vajadzīgs militārs atbalsts
(tāds, kas jau nav paredzēts Civilās aizsardzības
mehānisma ietvaros), Augstais pārstāvis iesniegs atsevišķu
priekšlikumu saskaņā ar attiecīgajiem Līguma noteikumiem.
Komisija un Eiropas Ārējās
darbības dienests izstrādās kopīgus integrētus
ziņojumus par situācijas novērtējumu. ERC vai
izraudzītais operatīvais centrs sadarbībā ar
ES Situāciju centru apkopos šos ziņojumus, balstoties uz
ieguldījumu, ko snieguši dažādi situācijas apzināšanas un
krīzes pārvaldības centri dalībvalstīs, kā arī
Komisija, EĀDD, ES aģentūras un attiecīgās
starptautiskās organizācijas. Šie ziņojumi tiks sniegti
dalībvalstīm, lai politiskā līmenī informētu un
atbalstītu koordinācijas un lēmumu pieņemšanas procesu
Padomē.
ERC
sākotnēji darbosies kā vienotais operatīvais mezgls
Savienības līmenī. Komisija, apspriežoties ar Augsto
pārstāvi, vēlāk var izraudzīties citu centru, kas,
ņemot vērā krīzes raksturu, ir labāk piemērots
minētās funkcijas veikšanai. Izraudzītais operatīvais
mezgls būs galvenais dalībvalstu kontaktpunkts. Tas vadīs
operatīvo reaģēšanas pasākumu koordināciju un
kopīgo situācijas novērtējuma ziņojumu izstrādi.
Pēc klauzulas piemērošanas
pieprasīšanas prezidentvalsts var pieņemt lēmumu par krīzes
situāciju koordinācijas mehānismu aktivizēšanu un noteikt
vispiemērotāko veidu, lai nodrošinātu Padomē ātru
apspriešanos un lēmumu pieņemšanu saskaņā ar
dalībvalstu pienākumu sniegt palīdzību, kā
paredzēts 222. panta 2. punktā. Padomes
Ģenerālsekretariāts, Komisija un EĀDD atbalsta krīzes
situāciju koordinācijas mehānismu darbību.
Komisija un Augstais pārstāvis no
2015. gada regulāri izstrādās kopīgu integrētu
novērtējuma ziņojumu par Savienības līmeņa
apdraudējumu un risku. Šā ziņojuma pamatā būs
apdraudējuma un riska novērtējumi, kas pašlaik tiek sagatavoti
dažādās jomās (piemēram, terorisms, organizētā
noziedzība, civilā aizsardzība, veselība, klimata
pārmaiņas un vide). Minētais ziņojums jo īpaši
balstīsies uz tās informācijas uzraudzību,
interpretāciju un apmaiņu, kuru sniedz dalībvalstis (izmantojot
esošos nozaru tīklus vai krīzes centrus), ES aģentūras un
attiecīgās starptautiskās organizācijas. Integrētie
apdraudējuma un riska novērtējuma ziņojumi būs pamats
regulāram novērtējumam, ko veic Eiropadome.
Juridiskais pamats
Šā priekšlikuma juridiskais pamats ir
Līguma par Eiropas Savienības darbību 222. pants.
Subsidiaritātes princips
Priekšlikumā ir noteikts, ka Eiropas
Savienībai jārīkojas tikai ārkārtas
apstākļos un pēc tās dalībvalsts politisko
iestāžu lūguma, kura uzskata, ka tās reaģēšanas
spējas ir pārslogotas.
Proporcionalitātes
princips
Priekšlikums nepārsniedz to, kas nepieciešams,
lai sasniegtu klauzulas mērķus. Tāpēc tajā ir
paredzēts pienācīgi izmantot visus esošos ES
palīdzības instrumentus.
2012/0370 (NLE)
Kopīgs priekšlikums
PADOMES LĒMUMS
par kārtību, kādā
Savienība īsteno solidaritātes klauzulu
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 222. panta
3. punkta pirmo teikumu,
ņemot vērā Eiropas Komisijas un
Savienības Augstās pārstāves ārlietās un
drošības politikas jautājumos kopīgo priekšlikumu,
tā kā:
(1)       Šīs lēmums attiecas
uz kārtību, kādā Savienība īsteno
solidaritātes klauzulu. Tomēr būtu jānodrošina
Savienības rīcības saskaņotība un
savstarpējā papildināmība ar citu palīdzību, kas
dalībvalstīm jāsniedz saskaņā ar Līguma
222. panta 2. punktu un Līgumam pievienoto 37. deklarāciju,
kurā ir noteikts, ka dalībvalsts var izvēlēties
vispiemērotākos līdzekļus savas solidaritātes
saistību ievērošanai attiecībā uz citu dalībvalsti.
(2)       Solidaritātes klauzulas
īstenošana, ko veic Savienība, pēc iespējas balstās uz
esošajiem instrumentiem, palielina efektivitāti, pastiprinot
koordināciju un novēršot pārklāšanos, notiek bez papildu
resursu izmantošanas, sniedz dalībvalstīm vienkāršu un skaidru
saskarni Savienības līmenī un ievēro katras iestādes
un dienesta institucionālās pilnvaras. 
(3)       Šis lēmums ir
saistīts ar vairākiem politikas instrumentiem, jo īpaši ar
Eiropas Savienības iekšējās drošības stratēģiju,
Eiropas Savienības Civilās aizsardzības mehānismu, Eiropas
Savienības Solidaritātes fondu, lēmumu par nopietniem
pārrobežu veselības apdraudējumiem, kā arī
struktūrām, kas izveidotas saskaņā ar kopējo
drošības un aizsardzības politiku.
(4)       Dalībvalstu
koordinācijas kārtībai Padomē būtu jābalstās
uz ES krīzes situāciju koordinācijas mehānismiem
(turpmāk ,,CCA”), kas pārskatīti saskaņā ar Padomes
mandātu un tās vēlākajiem secinājumiem[7] un kuros ir noteikts, ka:
,,būtu jānodrošina saskaņotība ar solidaritātes
klauzulas īstenošanu”; ,,mehānismos izmantos labi zināmas
Padomes parastās procedūras, nevis iepriekš noteiktas ad hoc
grupas”; ,,tiek atzīta integrētās situācijas
apzināšanas funkcijas nozīmība”.
(5)       Ir skaidri jānosaka
īstenošanas kārtības ģeogrāfiskā darbības
joma.
(6)       Attiecībā uz
terorisma[8]
apkarošanu ir pieejami dažādi instrumenti, kas pastiprina kritisko
infrastruktūru aizsardzību enerģētikā un
transportā[9],
uzlabo sadarbību starp tiesībaizsardzības iestādēm,
pastiprina radikalizācijas novēršanu un ierobežo teroristu pieeju
finansējumam, kā arī sprāgstvielām un
ķīmiskām, bioloģiskām, radioloģiskām un
kodolvielām[10].
(7)       Īstenošanas
kārtības aktivizēšanas mehānisms ir jānosaka
Savienības līmenī, pamatojoties uz augsta līmeņa
politisku lūgumu no skartās dalībvalsts/skartajām
dalībvalstīm; šo mehānismu atbalsta vienots kontaktpunkts
Savienības līmenī.
(8)       Savienības
līmeņa reaģēšanas kārtībai būtu
jāuzlabo efektivitāte, pastiprinot koordināciju uz esošo
instrumentu pamata.
(9)       Civilās
aizsardzības mehānisms[11]
veicina dalībvalstu un Savienības pastiprinātu sadarbību
civilās aizsardzības jomā. Komisijas priekšlikumā par
Savienības Civilās aizsardzības mehānismu[12] ir paredzēts izveidot
Ārkārtas reaģēšanas centru (turpmāk ,,ERC”), kas
nodrošinās operatīvās spējas 24 stundas diennaktī
un kalpos dalībvalstīm un Komisijai.
(10)     Eiropas Ārējās
darbības dienesta rīcībā ir izlūkošanas un
militārās kompetences struktūras (piemēram, ES
Izlūkdatu analīzes centrs, ES Militārais štābs un ES
Situāciju centrs), kā arī delegāciju tīkls, kas
arī var sniegt savu ieguldījumu reaģēšanā uz apdraudējumiem
vai katastrofām dalībvalstu teritorijā vai krīzēm,
kurām ir ārēja dimensija.
(11)     Stratēģiskās
analīzes un reaģēšanas centrs, kas 2011. gadā tika
izveidots Komisijas Iekšlietu ģenerāldirektorātā,
novērtē un pārvalda risku un krīzes, kas ietekmē Savienības
iekšējo drošību, tostarp saistībā ar terorismu. 
(12)     Ja tas ir nepieciešams un
praktiski iespējams, ņemot vērā situācijas
steidzamību, Savienības līmeņa reaģēšanas
kārtība būtu jāpapildina, pieņemot tiesību aktus
vai grozot esošos tiesību aktus saskaņā ar attiecīgajiem
Līguma noteikumiem.
(13)     Šis lēmums neietekmē
aizsardzības jomu. Ja krīzes rezultātā ir nepieciešami
kopējās ārpolitikas un drošības politikas (KĀDP)
pasākumi, kas pārsniedz to militāro resursu izmantošanu, uz
kuriem attiecas esošie civilās aizsardzības noteikumi, Padomei
būtu jāpieņem lēmums saskaņā ar
attiecīgajiem Līguma noteikumiem.
(14)     Komisijas paziņojumā
,,ES iekšējās drošības stratēģija darbībā –
pieci soļi pretim drošākai Eiropai”[13]
ir noteikts mērķis uzlabot Eiropas izturētspēju krīzes
un katastrofu gadījumos, veicot vairākas darbības, tostarp
pilnībā izmantojot solidaritātes klauzulu un
izstrādājot visus riskus aptverošu pieeju apdraudējuma un riska
novērtējuma jomā. Atbilstoši tam būtu arī
jāsagatavo un regulāri jāatjaunina pārnozaru pārskats
par dabas un cilvēka radīto risku.
(15)     Savienības
līmenī būtu jāizveido integrēts apdraudējuma un
riska novērtējuma process, kas ļautu Eiropadomei
novērtēt draudus, ar kuriem saskaras Savienība, lai
tādējādi Savienība un tās dalībvalstis spētu
efektīvi rīkoties.
(16)     Eiropas Parlaments
2012. gada 22. novembrī pieņēma
Rezolūciju 2012/2223 ,,ES savstarpējās aizsardzības un
solidaritātes noteikumi – politiskie un darbības aspekti”.
(17)     Šajā lēmumā
paredzētā īstenošanas kārtība neskar atbilstošo
noteikumu turpmāku izstrādi saistībā ar to krīzes
situāciju risināšanu, kuras notiek ārpus dalībvalstu
teritorijas.
(18)                 Šis lēmums
atbilst Eiropas Savienības Pamattiesību hartā
atzītajām pamattiesībām un principiem un
jāpiemēro saskaņā ar šīm tiesībām un
principiem.
(19)     Ņemot vērā to,
ka šā lēmuma mērķus, proti, solidaritātes klauzulas
īstenošanu Savienībā, atsevišķas dalībvalstis nevar
pietiekami labi īstenot, un to, ka šos mērķus var labāk
īstenot Savienības līmenī, Savienība var pieņemt
pasākumus saskaņā ar Līguma par Eiropas Savienību
5. pantā noteikto subsidiaritātes principu. Saskaņā ar
minētajā pantā noteikto proporcionalitātes principu,
šajā lēmumā paredz vienīgi tos pasākumus, kas ir
vajadzīgi minēto mērķu sasniegšanai,
IR PIEŅĒMUSI ŠO LĒMUMU.
1. pants
Vispārējais
mērķis un priekšmets
1.           Šajā lēmumā ir
izklāstīti noteikumi un procedūras, lai īstenotu
Līguma par Eiropas Savienības darbību 222. panta
3. punkta pirmā teikuma noteikumus (turpmāk ,,solidaritātes
klauzula”).
2.           Savienības
līmeņa īstenošanas kārtība balstās uz
Komisijā un Savienības aģentūrās esošajiem
informācijas un atbalsta sniegšanas mehānismiem un papildina tos.
Attiecībā uz krīzēm, kurām ir ārēja
dimensija vai kuru gadījumā ir nepieciešama izlūkdarbība,
militāri resursi vai KĀDP pasākumi, Augstais pārstāvis
un EĀDD sniedz savu ieguldījumu, pieņemot Augstā
pārstāvja kompetences jomā piemērotas iniciatīvas un
sniedzot attiecīgu informāciju un atbalstu.
3.           Šī īstenošanas
kārtība uzlabo efektivitāti, pastiprināti koordinējot
Savienības un dalībvalstu reaģēšanas pasākumus.
4.           Politiska līmeņa
koordinācija Padomē balstās uz krīzes situāciju
koordinācijas mehānismiem un nodrošina arī saskaņotību
un savstarpējo papildināmību ar Savienības pasākumiem.
2. pants
Darbības joma
Šo lēmumu piemēro teroristu
uzbrukumu vai dabas vai cilvēku izraisītu katastrofu
gadījumā neatkarīgi no tā, vai tie notiek dalībvalstu
teritorijā vai ārpus tās:
(a)         
to dalībvalstu teritorijā, kurām
piemēro Līgumu, tostarp uz sauszemes, teritoriālajos
ūdeņos vai gaisa telpā;
(b)         
attiecībā uz kuģiem (kas atrodas
starptautiskajos ūdeņos) vai lidmašīnām (kas atrodas
starptautiskajā gaisa telpā), vai kritisko infrastruktūru
(piemēram, naftas un gāzes ieguves iekārtām
atklātā jūrā), kas ir dalībvalsts jurisdikcijā.
3. pants
Definīcijas
Šajā lēmumā piemēros
šādas definīcijas:
(a)         
krīze: nopietna, negaidīta un bieži
arī bīstama situācija, kurā nepieciešama savlaicīga
rīcība; situācija, kas var ietekmēt vai apdraudēt
cilvēku dzīvību, vidi, kritisko infrastruktūru vai
būtiskas sabiedriskās funkcijas un kuras iemesls var būt dabas
vai cilvēku izraisīta katastrofa vai teroristu uzbrukumi;
(b)         
katastrofa: jebkura situācija, kas
nelabvēlīgi ietekmē vai var nelabvēlīgi ietekmēt
cilvēkus, vidi vai īpašumu;
(c)         
teroristu uzbrukums: teroristu nodarījums atbilstoši
Padomes 2002. gada 13. jūnija Pamatlēmumam 2002/475/TI
par terorisma apkarošanu, kurā grozījumi izdarīti ar Padomes
2008. gada 28. novembra Pamatlēmumu 2008/919/TI;
(d)         
sagatavotība: cilvēku un materiālo
līdzekļu sagatavotība un reaģēšanas spējas, kas
ļauj tiem nodrošināt efektīvu, ātru reaģēšanu uz
ārkārtas situācijām un kas panāktas, veicot
iepriekšējus pasākumus;
(e)         
reaģēšana: jebkura darbība, ko veic
katastrofas vai faktiska vai draudoša teroristu uzbrukuma laikā vai
pēc tiem, lai novērstu to tūlītējās
nelabvēlīgās sekas.
4. pants
Aktivizēšana
1.           Dalībvalsts, kas ir
faktiska vai draudoša teroristu uzbrukuma vai arī dabas vai cilvēku
izraisītas katastrofas upuris, var pieprasīt solidaritātes
klauzulas piemērošanu, ja pēc esošo, valsts vai Savienības līmenī
pieejamo līdzekļu un instrumentu izmantošanas tā uzskata, ka
situācija pārsniedz tās reaģēšanas spējas.
2.           Skartā dalībvalsts
ar Ārkārtas reaģēšanas centra starpniecību nosūta
savu lūgumu Komisijas priekšsēdētājam un vienlaikus informē
Padomes prezidentvalsti.
3.           Ārkārtas
reaģēšanas centrs darbojas 24 stundas diennaktī kā
sākotnējais vienotais kontaktpunkts skartās dalībvalsts
kompetentajām iestādēm.
5. pants
Reaģēšanas kārtība
Savienības līmenī
1.           Pēc solidaritātes
klauzulas piemērošanas pieprasīšanas Komisija un Augstais
pārstāvis saskaņā ar 1. panta 2. punktu veic
šādus pasākumus:
(a)         
nosaka un izmanto visus attiecīgos
Savienības instrumentus, kas var vislabāk palīdzēt
reaģēt uz krīzi, tostarp konkrētai nozarei piemērotus,
darbības, politiskus vai finanšu lēmumus (piemēram, Civilās
aizsardzības mehānisms, Stratēģiskās analīzes un
reaģēšanas centrs, Ārkārtējo darbību
mehānisms veselības jomā, Izlūkdatu analīzes centrs INTCEN),
kas ir Komisijas un Augstā pārstāvja kompetencē, kā
arī militāros resursus, kas mobilizēti ar ESMŠ
starpniecību; kā arī nosaka Savienības aģentūru
kompetencē esošos instrumentus un resursus un ierosina tos izmantot;
(b)         
 novērtē, vai esošie instrumenti ir
pietiekami;
(c)         
 izstrādā regulārus integrētus
situācijas novērtējuma un analīzes ziņojumus, lai
politiskā līmenī informētu un atbalstītu
koordinācijas un lēmumu pieņemšanas procesu Padomē;
(d)         
 vajadzības gadījumā iesniedz
Padomei priekšlikumus, jo īpaši attiecībā uz darbības
lēmumiem par esošo mehānismu pastiprināšanu, lēmumiem par
dalībvalstu veicamiem ārkārtas pasākumiem, kas nav
paredzēti saskaņā ar esošajiem instrumentiem, politikas
koordināciju un informācijas apmaiņu ar mērķi izveidot
vajadzīgos reglamentējošus nosacījumus, operatīviem vai
atbalsta pasākumiem, kuru mērķis ir ātra dalībvalstu
reaģēšana.
Komisija organizē sanāksmes, lai
sagatavotu ierosinātos reaģēšanas pasākumus krīzes
situācijās. Komisija uzaicina EĀDD un attiecīgās ES
aģentūras.
2.           Ārkārtas
reaģēšanas centrs (ERC) sākotnēji darbojas
kā dalībvalstu vienotais operatīvais mezgls Savienības
līmenī. Komisija, apspriežoties ar Augsto pārstāvi,
vēlāk var izraudzīties citu centru, kas, ņemot
vērā krīzes raksturu, ir labāk piemērots
minētās funkcijas veikšanai. Izraudzītais operatīvais
mezgls darbojas kā galvenais dalībvalstu kontaktpunkts. Tas vada
operatīvo reaģēšanas pasākumu koordināciju un
izstrādā situācijas novērtējuma ziņojumus.
6. pants
Koordinācijas kārtība
Padomē
Klauzulas aktivizēšanas
gadījumā Padomes prezidentvalsts var pieņemt lēmumu par
krīzes situāciju koordinācijas mehānismu izmantošanu, un
noteikt vispiemērotāko veidu, lai sagatavotu Padomē ātru
apspriešanos un lēmumu pieņemšanu, ievērojot
palīdzības sniegšanas pienākumu. Padomes
Ģenerālsekretariāts, Komisija un EĀDD nodrošina krīzes
situāciju koordinācijas mehānismu darbības atbalstu. 
7. pants
Situācijas novērtējuma
ziņojumi
ERC vai
izraudzītais operatīvais centrs sadarbībā ar ES
Situāciju centru izstrādā situācijas novērtējuma
ziņojumus. Šo ziņojumu sagatavošana balstās uz ieguldījumu,
ko snieguši dažādi situācijas apzināšanas un krīzes
pārvaldības centri dalībvalstīs, Komisijā, EĀDD
un attiecīgajās ES aģentūrās, kā arī
attiecīgajās starptautiskajās organizācijās. 
8. pants
Integrēts apdraudējuma un
riska izvērtējums Savienības līmenī
1.           Komisija un Augstais
pārstāvis no 2015. gada regulāri izstrādā
kopīgu integrētu novērtējuma ziņojumu par
Savienības līmeņa apdraudējumu un risku.
2.           Šā ziņojuma
pamatā ir apdraudējuma un riska novērtējumi, kas pašlaik
tiek sagatavoti dažādās jomās (piemēram, terorisms,
organizētā noziedzība, civilā aizsardzība,
veselība, vide, klimata pārmaiņas u. tml.) un kas jo
īpaši balstās uz tās informācijas uzraudzību,
interpretāciju un apmaiņu, ko sniedz dalībvalstis (izmantojot
esošos nozaru tīklus vai krīzes centrus) un Savienības
aģentūras, kā arī attiecīgās starptautiskās
organizācijas.
3.           Integrētie
apdraudējuma un riska novērtējuma ziņojumi būs pamats
regulāram novērtējumam, ko veic Eiropadome.
9. pants
Sagatavotība
Dalībvalstis, Komisija un Augstais
pārstāvis var novērtēt Savienībā un dalībvalstīs
pieejamos līdzekļus, kurus var izmantot liela mēroga
apdraudējumu gadījumā, un apzināt iespējamos
trūkumus un efektīvākos un ekonomiski izdevīgākos
veidus, kā novērst minētos trūkumus un izveidot
efektīvai solidaritātei paredzētus līdzekļus.
10. pants
Stāšanās spēkā
Šis lēmums stājas spēkā
divdesmitajā dienā pēc tā publicēšanas Eiropas
Savienības Oficiālajā Vēstnesī.
Briselē,
                                                                       Padomes
vārdā –
                                                                       priekšsēdētājs
[1]               Komisijas 2010. gada 22. novembra
paziņojums Eiropas Parlamentam un Padomei ,,ES iekšējās
drošības stratēģija darbībā – pieci soļi pretim
drošākai Eiropai” (COM(2010) 673 galīgā redakcija).
[2]               Padomes Lēmums 2007/779/EK, Euratom, ar ko
izveido Kopienas civilās aizsardzības mehānismu
(pārstrādāta versija); Padomes Lēmums 2007/162/EK,
Euratom, ar ko izveido civilās aizsardzības finanšu instrumentu.
[3]               Padomes 2002. gada 11. novembra
Regula (EK) Nr. 2012/2002, ar ko izveido Eiropas Savienības
Solidaritātes fondu.
[4]               Priekšlikums Eiropas Parlamenta un Padomes lēmumam
par nopietniem pārrobežu veselības apdraudējumiem,
COM(2011) 866 galīgā redakcija.
[5]               Eiropas Parlamenta 2012. gada 22. novembra
Rezolūcija 2012/2223.
[6]               Piemēram, ES Izlūkdatu analīzes centrs,
ES Militārais štābs un ES Situāciju centrs.
[7]               Tieslietu un iekšlietu padomes 2006. gada
1. jūnija secinājumi, dok. 9409/06, COREPER
2010. gada 10. decembra secinājumi; COREPER
2011. gada 23. novembra un 2012. gada 30. maija
secinājumi.
[8]               Terorisms atbilstoši definīcijām Padomes
2002. un 2008. gada Pamatlēmumos par terorisma apkarošanu
(OV L 164, 22.6.2002., 3. lpp.; OV L 330, 9.12.2008., 21. lpp.).
[9]               Kā noteikts Padomes 2008. gada
8. decembra Direktīvā 2008/114/EK par to, lai apzinātu
un noteiktu Eiropas Kritiskās infrastruktūras un novērtētu
vajadzību uzlabot to aizsardzību (OV L 345, 23.12.2008.).
[10]             Komisijas paziņojums ,,ES Pretterorisma politika: galvenie
sasniegumi un nākotnes uzdevumi” (COM(2010) 386 galīgā
redakcija, 20.7.2010.). Pēc tam ir veikti turpmāki pasākumi,
piemēram, ierosināta regula par sprāgstvielu prekursoru
tirdzniecību un lietošanu (COM(2010) 473 galīgā redakcija),
izveidots tīkls informētības veicināšanai par
radikalizāciju (RAN) un pastiprināti centieni CBRN
materiālu, sprāgstvielu drošības un sprāgstvielu
atklāšanas jomā.
[11]             Padomes Lēmums 2007/779/EK, Euratom, ar ko
izveido Kopienas civilās aizsardzības mehānismu
(pārstrādāta versija), un Padomes Lēmums 2007/162/EK,
Euratom, ar ko izveido civilās aizsardzības finanšu instrumentu.
[12]             COM(2011) 934 galīgā redakcija.
[13]             COM(2010) 673 galīgā redakcija.